Tatyana Zatulovskaya

Tatyana Zatulovskaya (; d. 8 dekabr 1935, Bakı, Azərbaycan SSR, SSRİ — ö. 2 iyul 2017, Aşkelon, İsrail) — ardıcıllıqla SSRİ-ni, Rusiyanı və İsraili təmsil etmiş keçmiş şahmatçı, qadınlar arasında beynəlxalq qrosmeyster (1976), SSRİ-nin əməkdar idman ustası (1967), mühəndis-geoloq.

 Həyatı 
Tatyana Zatulovskaya 8 dekabr 1935-ci ildə Bakıda yəhudi ailəsində anadan olub. Şahmat karyerasına kifayət qədər gec — 14 yaşı tamam olduqdan sonra başlayıb. Tatyanaya şahmat oyununu yaşıdı olan qonşusu öyrədib.

Onun ilk məşqçisi, sonralar Azərbaycan çempionu, fizika professoru və Korçnoyla görüşdə Kasparovun nümayəndə heyətinin rəhbəri olacaq Azər Zeynallı olub. Zeynallı o zaman şagirdindən cəmi bir neçə yaş böyük idi. İlk uğurlar əldə etməsindən sonra onunla Bakı pioner evinin baş mütəxəssisi, respublikanın əməkdar məşqçisi Suren Abramyan məşğul olmağa başladı. Tatyana cəmi dörd il ərzində təcrübəsiz şahmatçıdan böyüklər arasında SSRİ çempionatının finalçısı adına qədər yüksəlməyə nail olub. O, özünün ilk ittifaq turnirində gözlənilməz halda dünya çempionu Yelizaveta Bıkova ilə 4-cü yeri bölüşüb. 1960-cı ildən məşqçisi Vladimir Makoqonov olub. 1962-ci ildə Riqada keçirilmiş SSRİ çempionatında birinci olduqdan sonra Bakı Şəhər Sovetinin deputatı seçilib. Tatyana 1972-ci ilədək şahmat üzrə SSRİ komanda çempionatlarında Azərbaycanı təmsil edib. 1973-cü ildə Moskvaya köçdükdən sonra isə bu şəhərin komandasını təmsil etmişdir.

Tatyana Zatulovskaya SSRİ yığma komandasının heyətində iki dəfə olimpiya çempionu adını qazanıb (1963 və 1966). 1967-ci ildə SSRİ əməkdar idman ustası adına layiq görülüb.

1993 və 1997-ci illərdə veteranlar arasında şahmat üzrə dünya çempionu adını qazanıb.

 Şəxsi həyatı 
Tatyana Zatulovkaya mühəndis-geoloq ixtisası üzrə Azərbaycan Sənaye İnstitutunun (indiki Azərbaycan Dövlət Neft və Sənaye Universiteti) geologiya fakültəsini bitirib.

1973-cü ildə futbol şərhçisi Valeri Vinokurova ərə getdikdən sonra (ikinci nikahı) Moskvaya köçüb. 2001-ci ildən ömrünün sonuna kimi isə İsrailin Aşkelon şəhərində yaşayıb.

Tatyana Zatulovskaya futbolçular — Kamil və Nadir Eynullayevlərin dayısı qızıdır.

 İstinadlar 

 Xarici keçidlər 

 Tatiana Zatulovskaya . Chess-DB.com  
 Tatiana Zatulovskaya . Chessgames.com 
 Tatiana Zatulovskaya . 365Chess.com 

Kateqoriya:Bakıda doğulanlar
Kateqoriya:SSRİ şahmatçıları
Kateqoriya:Rusiya şahmatçıları
Kateqoriya:İsrail şahmatçıları
Kateqoriya:Aşkelonda vəfat edənlər
Kateqoriya:Azərbaycan Dövlət Neft və Sənaye Universitetinin məzunları
Kateqoriya:Azərbaycan yəhudiləri
Kateqoriya:Şahmat Olimpiadalarının iştirakçıları
Kateqoriya:Qadın şahmat qrosmeysterləri